
DOM, n.o., Lazovná 21, 974 01 Banská Bystrica

Správa o činnosti neziskovej organizácie DOM, n.o. za rok 2021


DOM, n.o. poskytovala sociálne služby v Zariadení podporovaného bývania DOM od roku 2003. Služby boli poskytované v prenajatom trojizbovom byte na Kuzmányho ulici v Banskej Bystrici. Za podpory asistentov v ňom prijímali službu dvaja klienti celoročne. Sociálna služba sa vykonávala pobytovou formou a organizácia poskytovala činnosti ako je tréning samostatného života formou usmerňovania, monitorovania a hodnotenia pri zabezpečovaní sebaobslužných úkonov, úkonov starostlivosti o svoju domácnosť, poradenstvo a pomoc pri základných sociálnych aktivitách a uplatňovaní práv a právom chránených záujmov, taktiež organizácia utvárala podmienky na stravovanie a voľnočasové aktivity.

Tréning samostatného života zahŕňal pomoc a metodický nácvik činností pri nákupe, príprave jedál, praní a žehlení, upratovaní obytných priestorov, hygiene, starostlivosti o osobný, aj spoločný majetok. Nácvik činností prebiehal individuálne, aj v skupine. Vychádzal z monitoringu aktuálnej situácie klientov a ich individuálnych potrieb. Opakované zvládnutie sebaobslužných činností a stála podpora asistenta dávala našim klientom pocit napredovania a zároveň pocit bezpečia. Tréning prebiehal v kontexte každodenného života v domácnosti a v situáciách, ktoré nie sú umelo vymodelované a ktoré korešpondujú s ich potrebami a zvyšujú mieru samostatnosti pri ich zvládnutí.

Tieto aktivity rozvíjali zručnosti klientov v komunikácii pri styku s verejnosťou, s inštitúciami, pri cestovaní, vybavovaní žiadostí. Utváranie podmienok pre záujmovú činnosť zahŕňalo sprievod pri kultúrnych podujatiach, návštevách reštaurácií a kaviarní, výletov do okolia, ako aj možnosť venovať sa osobným záujmom (šport, nácvik scenárov, spoločenské hry, počúvanie hudby, hra na hudobnom nástroji).

V zariadení v roku 2021 pracovali traja zamestnanci. Pokračovali sme v spolupráci s Úradom práce sociálnych vecí a rodiny v Banskej Bystrici, s ktorým sme formou pracovného uväzku ponúkli prácu a možnosť získať pracovné skúsenosti dvom evidovaným uchádzačkám o zamestnanie, ktoré asistovali klientom pri bežnom živote v civilnom prostredí.

Napriek našej maximálnej snahe sme boli nútení po 18-tich rokoch prevádzku tohto zariadenia ukončiť. Toto rozhodnutie sa nerodilo ľahko, vzhľadom na nedostatočné finančné a personálne zabezpečenie sme bohužiaľ nemali inú voľbu. Naše dlhoročné skúsenosti s prevádzkou podporovaného bývania sú dôkazom, že zariadenia tohto typu sú potrebné. Sme preto otvorení zdieľať naše skúsenosti s každým, kto sa rozhodne podobné zariadenia v budúcnosti otvoriť.


PREHĽAD O PEŇAŽNÝCH PRÍJMOCH A VÝDAVKOCH


Hospodársky výsledok za rok 2021
V roku 2021 bol rozdiel medzi príjmami a výdavkami: 1582,63 EUR

Celkové príjmy: 52484,10 EUR
Z dotácí: 47313,92 EUR
Z darov: 4390 EUR
Z poskytovania služieb: 600 EUR
Z podielu zaplatenej dane z príjmov: 180,18 EUR



Celkové výdavky: 50901,47 EUR
Služby: 261,37 EUR
Mzdy, poistné a príspevky: 43795,82 EUR
Prevádzková réžia: 5590,94 EUR
Ostatné: 1253,34 EUR

Pohľadávky k 31.12.2021: 0 EUR

Záväzky organizácie k 31.12.2021: 4320,55 EUR

Stav a pohyb majetku 
Bankové účty: 6829,06 EUR
Majetok celkom: 6829,06 EUR

Ekonomicky oprávnené náklady za rok 2021
V roku 2021 organizácia hospodárila s príspevkom poskytnutým z Ministerstva práce, sociálnych vecí a rodiny vo výške 21924,00 EUR, s príspevkom poskytnutým Úradom práce, sociálnych vecí a rodiny vo výške 21721,58 a s príspevkom Banskobystrického samosprávneho kraja vo výške 4047 EUR. Nevyčerpaný príspevok vo výške 3721,59 EUR vrátila organizácia v roku 2022 Ministerstvu práce, sociálnych vecí a rodiny.


Ing. Mgr. Juraj Barbuščák
štatutárny zástupca

